A Tanács 2200/97/EK rendelete

(1997. október 30.)

az alma, körte, őszibarack és nektarin közösségi termelésének fejlesztéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel az alma, körte, őszibarack, és nektarin közösségi piacára a kereslet és kínálat összhangjának hiánya jellemző; mivel a helyzet indokolttá teszi, hogy a körtére is újra bevezessék és kiterjesszék az almára az 1990/91. gazdasági évtől az 1994/95. gazdasági évig, valamint az őszibarackra és nektarinra az 1995. gazdasági évre bevezetett, a közösségi termelés javítását célzó intézkedéseket;

mivel korlátozni kell az ebből a műveletből előnyt élvező területeket, és a legkevésbé termőképes gyümölcsösöket ki kell zárni; mivel ezeket a területeket az egyes tagállamok gyümölcsöseinek területe, termelése és árukivonása alapján kell felosztani a tagállamok között; mivel lehetővé kell tenni ennek a felosztásnak a kivágott terület optimalizálása céljából történő módosítását; mivel szintén szükséges, hogy lehetővé váljon a tagállamok számára, hogy dönthessenek azokról a területekről és feltételekről, amelyek keretében ez a művelet úgy hajtható végre, hogy bevezetése ne zavarja bizonyos régiók gazdasági és ökológiai egyensúlyát;

mivel az egy alkalommal fizetendő támogatást mind a kivágás költségeinek, mind a termelő jövedelemkiesésének figyelembevételével kell megállapítani;

mivel a kivágási támogatás célja, hogy elérjék a Szerződés 39. cikkében megállapított célkitűzéseket; mivel rendelkezni kell arról, hogy az intézkedést az Európai Mezőgazdasági Orientációs és Garanciaalap (EMOGA) Garanciarészlege finanszírozza,

ELFOGADTA EZT A RENDELETET:

1. cikk

(1) A közösségi alma-, körte-, őszibarack- és nektarintermelők az e rendeletben megállapított feltételek mellett, pályázat útján az 1997/98. gazdasági értékesítési évben egyszer jogosultak a következő fák kivágása után fizetendő támogatásra: almafák (a boralmát kivéve), körtefák (a bornak való körtét kivéve), őszibarack- és nektarinfák.

(2) A támogatást termékcsoportonként (alma és körte, illetve őszibarack és nektarin) legfeljebb 10000 hektár nagyságú terület kivágására nyújtják, az alábbi felosztásban:

Tagállam | Alma és körte (ha) | Őszibarack és nektarin (ha) |

Belgium | 435 | p.m. |

Dánia | 30 | – |

Németország | 1 100 | 10 |

Görögország | 640 | 3770 |

Spanyolország | 1 305 | 1640 |

Franciaország | 2 820 | 1100 |

Írország | 10 | – |

Olaszország | 2 275 | 3260 |

Luxemburg | 10 | – |

Hollandia | 545 | p.m. |

Ausztria | 150 | 20 |

Portugália | 325 | 200 |

Finnország | 10 | – |

Svédország | 40 | – |

Egyesült Királyság | 305 | – |

A fenti felosztást a Bizottság a 6. cikkben említett eljárással módosíthatja, a kivágási támogatásra jogosult terület optimalizálása céljából, a fenti első albekezdésben megállapított legnagyobb terület határain belül.

(3) A tagállamok:

- kijelölik azokat a régiókat, amelyekben a kivágási támogatást gazdasági és ökológiai szempontok alapján nyújtják,

- megállapítják különösképpen az érintett régiók gazdasági és ökológiai egyensúlyát biztosító feltételeket,

- a Bizottság egyetértésével kialakított objektív szempontok alapján kijelölhetnek elsőbbséget élvező termelői kategóriákat.

Miután elfogadták vagy kijelölték ezeket a régiókat, feltételeket, és adott esetben kategóriákat, erről értesítik a Bizottságot.

A tagállamoknak nem szükséges régiókat kijelölniük. Ebben az esetben e rendelet hatálybalépésétől számított egy hónapon belül értesítik erről a Bizottságot.

2. cikk

(1) A támogatás megadása a kedvezményezett írásos kötelezettségvállalásától függ, amely a következőkre terjed ki:

a) a 6. cikkben említett eljárásnak megfelelően megállapított időpont előtt kivágta vagy kivágja almát, körtét, őszibarackot vagy nektarint tartalmazó gyümölcsöseinek teljes egészét vagy egy részét, a kivágott terület legyen az alma- és körtefák esetén legalább 0,5 ha, az őszibarack- és nektarinfák esetén legalább 0,4 ha;

b) a 6. cikkben említett eljárásnak megfelelően meghozott rendelkezések szerint nem ültet alma-, körte-, őszibarack- és nektarinfákat.

(2) E rendelet alkalmazásában, valamint az 1. cikk (2) bekezdésében említett mindkét termékcsoportra vonatkozóan, a "gyümölcsös" a gazdaságban lévő minden olyan beültetett földterület, amelyen a fák sűrűsége hektáronként 300 vagy ennél több fa. Ez a legkisebb sűrűség az Annurca fajtájú almafákkal beültetett területek esetén viszont hektáronként 150 fára csökken.

3. cikk

A kivágási támogatást különösen a kivágás költségeinek és a kivágást végző termelők jövedelemkiesésének figyelembevételével állapítják meg.

4. cikk

A tagállamok ellenőrzik, hogy a kivágási támogatás kedvezményezettjei eleget tettek-e a 2. cikkben megállapított kötelezettségvállalásnak. A tagállamok meghoznak minden további intézkedést annak érdekében, hogy biztosítsák a program rendelkezéseinek teljesítését. A tagállamok értesítik a Bizottságot a meghozott intézkedésekről.

5. cikk

Az e rendeletben előírt intézkedések a közös agrárpolitika finanszírozásáról szóló, 1970. április 21-i 729/70/EGK tanácsi rendelet [3] 3. cikke értelmében az agrárpiacok stabilizálására irányuló intervenciónak minősül. Ezeket az intézkedéseket az EMOGA Garanciarészlege finanszírozza.

6. cikk

A kivágási támogatást, valamint az e rendelet alkalmazására vonatkozó részletes szabályokat a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet [4] 46. cikkében megállapított eljárással összhangban határozzák meg.

7. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1997. október 30-án.

a Tanács részéről

az elnök

F. Boden

[1] HL C 124., 1997.4.21., 26. o.

[2] 1997. október 24-i vélemény (a Hivatalos Lapban még nem tették közzé).

[3] HL L 94., 1970.4.28., 13. o. A legutóbb az 1287/95/EK rendelettel (HL L 125., 1995.6.8., 1. o.) módosított rendelet.

[4] HL L 297., 1996.11.21., 1. o.

--------------------------------------------------